Stormers wen met 'n strafdoel in die doodsnikke | Maroela Media
Die Lions vs die Sormers tydens die Reënboogbekerreeks. (Foto: GB Jordaan).
Die Lions se rugbyspan het goud raakgeboor met die 19-jarige losskakel Jordan Hendrikse. Sy droom is egter in die Reënboogbeker-reeks deur die Stormers se plaasvervanger-losskakel, Tim Swiel, versuur.
Die Stormers het 'n doodsniksege van 39-37 behaal, nadat Swiel in die 83ste minuut met 'n strafdoel geslaag het.
Hendrikse, wat verlede jaar nog op skool by Glenwood High in Durban was, se ouer broer, Jaden, speel skrumskakel vir die Sharks.
Hendrikse, wat as speler van die wedstryd aangewys is, skop soos 'n muil; sy skopwerk pale toe was ook skaflik en sy binne-aangeë wat tot MJ Pelser se puik drie gely het, was vingerafleklekker.
Die Lions moes gewen het, want hulle het met 37-29 voorgeloop, vyf minute voor die eindfluitjie geblaas het. Dit het beteken dat die Stormers twee keer punte moes aanteken nadat Rabz Maxwane vir die Lions afgerond het.
Maar die Lions kon nie behoorlik daarin slaag om die Stormers in hul gebied vas te pen nie en te sorg dat hulle nie strafskoppe afstaan nie.
Die Stormers het, ter versagting, met 'n hele paar jongelinge gespeel, maar het verskeie van hul aangeë verlore laat gaan en soms was hul verdediging maar eina-eina.
Maar hulle was op die wenpad, met Marcel Theunissen, David Meihuizen en Johan du Toit (Pieter-Steph se jonger broer) wat die oog getref het.
Agterlangs het Dan du Plessis, seun van die oud-Bok Michael du Plessis, twee drieë gedruk en was Edwill van der Merwe kookwater op vleuel.
Die Lions het nie nog 'n drag slae verdien nie, want weekliks speel jongelinge soos die Tshituka-broers, die strydros Willem Alberts, Jaco Visagie en Pelser hul harte uit.
Agterlangs was EW Viljoen gevaarlik op die aanval en Burger Odendaal was die rots op senter.
Maar ai, daar laat die Leeus toe nog 'n oorwinning deur hul vingers glip terwyl hulle net die sakkie moes toeknoop.
Lions 37 (22): Drieë: Wandisile Simelane, MJ Pelser, EW Viljoen, André Warner, Rabz Maxwane. Doelskoppe: Jordan Hendrikse (3). Strafdoele: Hendrikse (2).